b"\n_START_ARTICLE_\nSIGPAC\n_START_SECTION_\nOrigen\n_START_PARAGRAPH_\nEl Reglament (CE) n\xc3\xbam 1593/2000, del Consell, de 17 de juliol de 2000, que modifica el Reglament (CEE) n\xc2\xba 3508/92, pel qual s'estableix un Sistema Integrat de Gesti\xc3\xb3 i Control (SIGC) de determinats r\xc3\xa8gims d'ajuda comunitaris, obliga a crear un Sistema Gr\xc3\xa0fic Digital d'Identificaci\xc3\xb3 de Parcel\xc2\xb7les Agr\xc3\xadcoles, utilitzant les t\xc3\xa8cniques inform\xc3\xa0tiques d'Informaci\xc3\xb3 geogr\xc3\xa0fica, recomanant a m\xc3\xa9s, la utilitzaci\xc3\xb3 d'ortoimatges a\xc3\xa8ries o espacials._NEWLINE_El SIGPAC \xc3\xa9s doncs el sistema d\xe2\x80\x99identificaci\xc3\xb3 de parcel\xc2\xb7les agr\xc3\xa0ries, a efectes de la gesti\xc3\xb3 i el control dels r\xc3\xa8gims d\xe2\x80\x99ajut establerts per Reglament comunitari, aix\xc3\xad com per als r\xc3\xa8gims d\xe2\x80\x99ajuts en els quals calgui identificar les parcel\xc2\xb7les, i per tant \xc3\xa9s l'\xc3\xbanica base de refer\xc3\xa8ncia per a la identificaci\xc3\xb3 de les parcel\xc2\xb7les agr\xc3\xadcoles en el marc de la pol\xc3\xadtica agr\xc3\xadcola comuna._NEWLINE_Aquest registre dep\xc3\xa8n del Fons Espanyol de Garantia Agr\xc3\xa0ria (FEGA) i del Departament d'Agricultura de la comunitat aut\xc3\xb2noma corresponent, i la gesti\xc3\xb3, l'explotaci\xc3\xb3 i el manteniment de la informaci\xc3\xb3 registrada al SIGPAC correspon a la Direcci\xc3\xb3 General de Desenvolupament Rural.\n_START_SECTION_\nElaboraci\xc3\xb3 i contingut de la informaci\xc3\xb3\n_START_PARAGRAPH_\nEl SIGPAC s'ha elaborat a partir de la informaci\xc3\xb3 de qu\xc3\xa8 disposa el Cadastre. Els usos que tenen assignats els recintes s'atribueixen tenint en compte la informaci\xc3\xb3 pr\xc3\xa8via disponible i tamb\xc3\xa9 a partir de la fotointerpretaci\xc3\xb3. La superposici\xc3\xb3 de les parcel\xc2\xb7les cadastrals i els usos del s\xc3\xb2l constitueixen els recintes. Si b\xc3\xa9 hi ha una equival\xc3\xa8ncia entre la parcel\xc2\xb7la cadastral i la SIGPAC, no passa el mateix a nivell de subparcel\xc2\xb7la. El recinte SIGPAC substitueix la subparcel\xc2\xb7la cadastral. Aquest recinte no coincideix amb la subparcel\xc2\xb7la cadastral. A aquests efectes, un recinte SIGPAC \xc3\xa9s una superf\xc3\xadcie cont\xc3\xadnua del terreny dins una parcel\xc2\xb7la amb un \xc3\xbas agr\xc3\xadcola \xc3\xbanic definits en el SIGPAC: c\xc3\xadtrics, forestal, fruiter, horta, oliverar, etc._NEWLINE_La base de dades del SIGPAC cont\xc3\xa9 tant informaci\xc3\xb3 gr\xc3\xa0fica com alfanum\xc3\xa8rica. La informaci\xc3\xb3 gr\xc3\xa0fica del SIGPAC es compon de la delimitaci\xc3\xb3 geogr\xc3\xa0fica referenciada de cada parcel\xc2\xb7la del terreny, que inclou un o diversos recintes classificats amb algun dels usos que defineix el sistema, superposada a un conjunt d\xe2\x80\x99imatges de sat\xc3\xa8l\xc2\xb7lit o ortoimatges a\xc3\xa8ries, que compleixen les normes exigides a una cartografia oficial a escala m\xc3\xadnima 1:5.000, i que proporcionen una visi\xc3\xb3 cont\xc3\xadnua de terreny de tot el territori catal\xc3\xa0._NEWLINE_Cada campanya (anualment) hi ha renovaci\xc3\xb3 de les ortofotografies, actualitzant conforme se\xe2\x80\x99n van obtenint les imatges dels vols m\xc3\xa9s recents. A Catalunya, l\xe2\x80\x99Institut Cartogr\xc3\xa0fic de Catalunya (ICC) posa a disposici\xc3\xb3 la desc\xc3\xa0rrega gratu\xc3\xafta de les imatges al seu lloc web. Cadascuna de les parcel\xc2\xb7les cont\xc3\xa9 un o m\xc3\xa9s recintes classificats amb algun dels usos definits al SIGPAC. La base de dades alfanum\xc3\xa8rica cont\xc3\xa9 la informaci\xc3\xb3 m\xc3\xadnima seg\xc3\xbcent de cadascun dels recintes: codis d\xe2\x80\x99identificaci\xc3\xb3, superf\xc3\xadcie mesurada, per\xc3\xadmetre, codi d\xe2\x80\x99\xc3\xbas assignat, incid\xc3\xa8ncies detectades en la subdivisi\xc3\xb3, coeficient de regadiu, coeficient de pastura, pendent mitj\xc3\xa0 mesurat, elegibilitat, i nombre d\xe2\x80\x99oliveres en el sup\xc3\xb2sit de les parcel\xc2\xb7les ole\xc3\xadcoles i les seves caracter\xc3\xadstiques identificatives."